57. ΑΝΑΓΚ. ΝΟΜΟΣ υπ’ αριθ. 14 της 20/22 Μαΐου 1967 (ΦΕΚ Α΄ 77) Περί τροποποιήσεως και συμπληρώσεως της περί Τ.Α.Σ.Ξ. και Μ.Τ.Σ. Νομοθεσίας. Άρθρ.1.-(Αντικαθίστανται τα άρθρ. 11 και 12 του από 17.2.1955 Β.Δ/τος «περί κωδικοποιήσεως των περί Τ.Α.Σ.Ξ. ισχυουσών διατάξεων», ως και το άρθρον μόνον του υπ’ αριθ. 156/2.3.1962 Β.Δ/τος «περί καθορισμού του ύψους του χορηγουμένου υπό του Τ.Α.Σ.Ξ. βασικού βοηθήματος εις τους Μονίμους οπλίτας του Στρατού Ξηράς). Άρθρ.2.-«1.Εις τους κατά τας διατάξεις της παρ. 6-9 του άρθρ. 2 του Ν.Δ. 4198/61 «περί τροποποιήσεως και συμπληρώσεως της περί Μετοχικού Ταμείου Στρατού Νομοθεσίας κλπ.», δικαιωθέντας ως και εφεξής δικαιωθησομένους ηυξημένου μερίσματος επιβάλλεται κράτησις 5% επί του καταβαλλομένου μερίσματος υπέρ Μετοχικού Ταμείου Στρατού (πάγια δικαιώματα) δια τον υπέρ την εικοσιπενταετίαν υπηρεσίαν χρόνον, υπολογιζόμενον ως τοιούτον πραγματικής συνταξίμου υπηρεσίας. Η κράτησις αύτη διενεργείται επί χρονικόν διάστημα ίσον προς τον αναγνωριζόμενον χρόνον πραγματικής συνταξίμου υπηρεσίας. 2.Αι μέχρι της δημοσιεύσεως του παρόντος γενόμεναι δια την άνω αιτίαν κρατήσεις εκ του μερίσματος των κατ’ ανωτέρω δικαιωθέντων ηυξημένου τοιούτου, συμψηφίζονται αφ’ ης αύται διενηργήθησαν προς τας άνω υποχρεώσεις των και δεν επιστρέφονται». Το άρθρ. 2 αντικατεστάθη αφ’ ης ίσχυσεν ως άνω δια του άρθρ. 1 Ν.Δ. 71/1969 (κατωτ. αριθ. 61) ως τούτο αντικατεστάθη δια του άρθρου μόνου Ν.Δ. 371/1969 (κατωτ. αριθ. 62). Άρθρ.3.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 